Aprill 2017

**Aprill 2017**, kroonika

2017. aasta aprill algas laupäeval ja lõppes 30 ööpäeva pärast pühapäeval.

## [[1. aprill]]

* Colombia edelaosas Mocoa linnas hukkus üleujutuse ja pinnaselihete tõttu varahommikul vähemalt 301 inimest. 
* Egiptuses Niiluse deltas asuvas Ţanţā linnas politsei koolituskeskuse lähedal toimunud pommiplahvatuses sai vigastada 16 inimest, nende seas 13 politseinikku ja kolm eraisikut. Vastutuse rünnaku eest võttis islamistlik äärmusorganisatsioon Revolutsioonibrigaad.
* Iisraelis Jeruusalemma vanalinnas pussitas 17-aastane palestiinlasest noormees kolme juuti. Kaks äärmusortodoksset juudi meest said haavata tänaval, kinnipidamisel pussitas ta veel ühte piirivalvurit, mistõttu olid piirivalvurid sunnitud nooruki maha laskma.
* Iisraelis Jeruusalemmas toimus meeleavaldus, millel umbes 2000 inimest (peamiselt juudid, aga ka mõned Iisraeli araablased) avaldasid meelt 50 aastat kestnud Palestiina alade okupeerimise vastu.
* Myanmaris toimusid järelvalimised 19 vaba koha täitmiseks riigi parlamendis ja kohalikes parlamentides.
* Prantsusmaal Pariisist põhja pool asuvas Villepinte'i linnakeses plahvatasid karnevali ajal ilutulestikuraketid. Õnnetuses sai vigastada kokku 18 inimest, neist viis raskelt.
* San Marino kaptenregentidena astusid ametisse Mimma Zavoli ja Vanessa D'Ambrosio. Sündmus oli ajalooline, sest esimest korda astus ametisse korraga kaks naissoost kaptenregenti.
* Venezuela ülemkohus tühistas rahva meeleavalduste ja rahvusvahelise kriitika tõttu oma varasema otsuse, millega oli opositsiooni kontrolli all olevalt parlamendilt üle võtnud seadusandliku funktsiooni.

## [[2. aprill]]

* Armeenias toimusid parlamendivalimised. Valimised võitis 49,1% häältega Armeenia Vabariiklik Partei, mis sai 101-kohalises parlamendis 55 kohta. Valimisaktiivsus oli 60,9%.
* Ecuadoris toimus presidendivalimiste teine voor. Valimised võitis napilt, 51,2% valijate toetusega vasakpoolne kandidaat Lenín Moreno.
* Paraguays alustati allkirjade kogumist, et peatada senatis salajasel hääletusel vastu võetud seadusemuudatuse menetlemine, mis annab presidendile õiguse ametisse tagasi kandideerida ka järgmiseks (teiseks) ametiajaks. Jõustumiseks vajab seadusemuudatus heaks kiitmist ka parlamendi alamkojas.
* Prantsuse Guajaana ametiühingute juht Olivier Goudet nõudis kohtumisel Prantsusmaa ülemerealade ministri Ericka Bareigtsiga kohe 2,5 miljardi euro suurust abipaketti. Guajaana ametiühingud on korraldanud 10 päeva streike ja meeleavaldusi, millel on nõutud piirkonnale eristaatust.
* Rootsi põhjaosas Svegi linna lähistel toimus õnnetus kooliõpilasi vedanud bussiga, milles oli õnnetuse ajal 50 inimest. Buss kaldus maanteel küljeli; hukkus kolm ja vigastada sai 28 inimest.
* Saint-Martini territoriaalkogu presidendiks valiti Daniel Gibbs.
* Serbias toimusid presidendivalimised. Presidendiks valiti senine peaminister Aleksandar Vučić, kes pälvis 56% valijate toetuse. Valimisaktiivsus oli umbes 54%.
* Ungari pealinnas Budapestis avaldasid tuhanded inimesed, peamiselt üliõpilased ja õppejõud meelt finantsist George Sorosi asutatud Kesk-Euroopa Ülikooli toetuseks. Peaminister Viktor Orbán on süüdistanud ülikooli diplomite väljastamise korra rikkumises ja parlamendis on üleval seaduseelnõu, mille vastuvõtmine võib viia Kesk-Euroopa Ülikooli Ungarist ära kolimiseni. 
* Venemaal Moskvas toimus järjekordne korruptsioonivastane meeleavaldus, kuid seekord osales sellel vaid sadakond inimest. Kuna võimud ei olnud meeleavalduse korraldamiseks luba andnud, vahistas politsei 29 meeleavaldajat.

## [[3. aprill]]

* Ameerika Ühendriikides teatasid kümne osariigi peaprokurörid energeetikaminister Rick Perryle, et kaebavad 60 päeva jooksul kohtusse Donald Trumpi administratsiooni otsuse lükata edasi Barack Obama administratsiooni poolt vastu võetud uute, suuremat energiasäästlikkust taotlevate tootestandardite jõustumine.
* Ameerika Ühendriikides Missouri osariigis Saint Louise linnas Loy-Lange Box Company pappkastivabrikus toimunud plahvatuses hukkus kolm ja sai vigastada neli inimest.
* Ameerika Ühendriikides Washingtonis kohtusid Ameerika Ühendriikide president Donald Trump ja Egiptuse president ‘Abd al-Fattāḩ Khalīl as-Sīsī. Kohtumisel lubas president Trump Egiptuse kolleegile igakülgset toetust, iseäranis islamistlike terroristide vastu võitlemisel.
* Ameerika Ühendriikide presidendi Donald Trumpi vanemnõunik ja väimees Jared Kushner alustas koos staabiülemate ühendkomitee esimehe kindral Joseph Dunfordiga visiiti Iraagis.
* Ameerika Ühendriikides teatas presidendi administratsiooni pressiesindaja Sean Spicer, et president Donald Trump on otsustanud annetada osa oma 2017. aasta esimese kvartali palgast Ameerika Ühendriikide Rahvusparkide Teenistusele.
* Luksemburgis toimus Euroopa Liidu põllumajandus- ja kalandusministrite kohtumine, kus Eestit esindas maaeluminister Tarmo Tamm. Kohtumisel arutati Euroopa Liidu ühise põllumajanduspoliitika lihtsustamisega seotud küsimusi.
* Luksemburgis toimus Euroopa Liidu välisministrite kohtumine, kus arutati peamiselt Euroopa Liidu strateegiat Süüria suunal. Eesti ministri tasemel kohtumisel esindatud ei olnud.
* Lõuna-Korea Demokraatliku Partei eelvalimised presidendikandidaadi väljaselgitamiseks võitis inimõiguste advokaat Moon Jae-in. Eelmise presidendi Park Geun-hye ametist tagandamise tõttu toimuvad riigis mais 2017 ennetähtaegsed presidendivalimised.
* Maltal algas Euroopa Liidu töö- ja sotsiaalministrite mitteametlik kahepäevane kohtumine, kus osales ka Eesti sotsiaalkaitseminister Kaia Iva.
* Peterburi metroo pommiplahvatus: Venemaal Peterburis Tehnologitšeski Instituti metroojaama ja Sennaja Ploštšadi metroojaama vahel toimus ühes metroorongi vagunis plahvatus. Ilmselt oli šrapnelli põhimõttel toimiv lõhkekeha pandud vagunisse jäetud kohvrisse. Plahvatuses hukkus vähemalt 11 inimest, üle 40 inimese toimetati haiglasse. Keegi rünnaku eest vastutust ei võtnud, kuid võimud käsitlesid toimunut terroriaktina.
* Prantsusmaa peaminister Bernard Cazeneuve lükkas tagasi Prantsuse Guajaana ametiühingujuhtide eelmisel päeval esitatud nõudmise Guajaanale kohe 2,5 miljardi euro suuruse abipaketi eraldamiseks. Peaminister, kelle valitsus oli pakkunud ülemeredepartemangule varem 1 miljardi ulatuses toetust, nimetas nõudmist ebarealistlikuks.
* Somaalias hõivas äärmuslik islamiliikumine Ash-Shabāb pärast Etioopia vägede lahkumist riigi keskosas asuva Ceelbuuri linna.
* Türgi võimud vabastasid kahtlustatuna seotuses 2016. aasta riigipöördekatsega ametist veel 45 kohtunikku ja prokuröri. Kokku on alates riigipöördekatsest ametist vabastatud üle 4000 õigussüsteemi töötaja.
* Venemaal Peterburis kohtusid Venemaa president Vladimir Putin ja Valgevene president Alaksandr Łukašenka. Kohtumise järel kinnitasid mõlemad riigipead, et kõik peamised vaidlusküsimused kahe riigi vahel leidsid lahenduse.
* Venemaal vabastas Tatarstani president Rustam Minnihhanov ametist peaminister Ildar Halikovi. Peaministri kohuseid asus ajutiselt täitma esimene asepeaminister Aleksei Pesošin.
* Eesti president Kersti Kaljulaid nimetas Eesti suursaadikuks Iraanis Marin Mõttuse.
* Eesti senise ajaloo esimese ametliku kultuuriesindajana Hiinas alustas Pekingis asuva Eesti suursaatkonna juures tööd Anete Elken.
* Eestit külastas Ukraina kultuuriminister Evgen Nõštšuk, kes kohtus visiidi raames oma Eesti kolleegi Indrek Saarega. Ministrid allkirjastasid Eesti ja Ukraina vahelise kultuurikoostöö programmi aastateks 2017–2021. 
* Eesti ettevõtlus- ja infotehnoloogiaminister Urve Palo külastas Saare maakonda.
* Isamaa ja Res Publica Liidu eestseisus ei kiitnud heaks erakonna esimehe Margus Tsahkna ettepanekut kutsuda esmalt kokku üldkogu erakonna põhikirja muutmiseks ja alles seejärel uute juhtide valimiseks. Selle asemel esitas eestseisus erakonna volikogule ettepaneku kutsuda üldkogud kokku vastupidises järjekorras – esmalt uute juhtide valimiseks ja alles siis vajadusel põhikirja muutmiseks.

## [[4. aprill]]

* Ameerika Ühendriikides Chicagos otsustas 7. föderaalkohturingkonna apellatsioonikohus häältega 8:3, et 1964. aastal vastu võetud kodanikuõiguste seadus laieneb ka seksuaalvähemustele, kaitstes neid tööalase diskrimineerimise eest. Tegemist oli pretsedenti loova otsusega.
* Ameerika Ühendriikides kuulutati välja 2016. aasta Turingi auhinna laureaat, kelleks sai Suurbritannia arvutiteadlane Tim Berners-Lee.
* Belgias Brüsselis algas Ühinenud Rahvaste Organisatsiooni ja Euroopa Liidu algatusel organiseeritud Süüria ja selle lähipiirkonna tuleviku toetamise kahepäevane konverents. Konverentsi teisel päeval võtab selle tööst osa ka Eesti välisminister Sven Mikser.
* Hiina president Xi Jinping alustas ametlikku visiiti Soomes, mille raames kohtus ta Soome presidendi Sauli Niinistö, peaministri Juha Sipilä ja parlamendi esimehe Maria Lohelaga.
* Hongkongis toimunud oksjonil püstitati uus vääriskivide hinnarekord, kui teemant Pink Star müüdi vaid viis minutit kestnud enampakkumise järel hinnaga 71 miljonit USA dollarit.
* Süüria kodusõda: Süürias Idlibi kubermangus toime pandud sariinirünnakus hukkus mitteametlikel andmetel üle 50 inimese ja veel üle 300 inimese sai tervisekahjustusi. Rünnak toimus valitsusvastaste mässuliste kontrolli all oleval alal ja väidetavalt panid selle toime valitsusväed, kuigi Süüria kaitsejõud on rünnaku korraldamist eitanud.
* Ungari parlament võttis häältega 123:38 vastu seaduse, mis piirab välismaiste ülikoolide tegevust Ungaris. Seadus nõuab, et välisülikoolidel oleks lisaks Ungaris asuvatele õppeüksustele olemas kindlasti ka õppeüksus oma kodumaal. Valitsuse kriitika alla sattunud ja seaduse peamiseks sihtmärgiks oleval Kesk-Euroopa Ülikoolil on aga õppeüksus ainult Budapestis, kuigi kool ise on registreeritud Ameerika Ühendriikides. Pärast seaduse vastuvõtmist kogunesid Kesk-Euroopa Ülikooli üliõpilased ja õppejõud ülikooli peahoone juurde selle toetuseks meelt avaldama.
* Venemaal Vladimiris algasid kuni 6. aprillini kestvad Eesti filmi päevad.
* Venemaa president Vladimir Putin vabastas ametist Udmurdi Vabariigi pea Aleksandr Solovjovi ja nimetas tema kohusetäitjaks Aleksandr Bretšalovi.
* Venezuela pealinnas Caracases ajasid julgeolekujõud pisargaasi, pipragaasi ja veekahureid kasutades laiali president Nicolás Maduro vastase meeleavalduse. Protestijate seas olid mitmed poliitilise opositsiooni juhid, teiste seas ka endine presidendikandidaat Henrique Capriles ja parlamendi esimees Julio Borges.
* Wallise ja Futuna territoriaalkogu presidendiks valiti David Vergé.
* Eesti president Kersti Kaljulaid andis Tartus Eesti Kirjandusmuuseumis üle rahvaluule kogumispreemiad. Preemiad pälvisid Maie Erik, Merili Metsvahi ja Maria Peep.
* Eestis oli visiidil Euroopa Liidu Nõukogu peasekretariaadi justiits- ja siseküsimuste peadirektor Christine Roger, kes kohtus oma visiidi raames Eesti justiitsministri Urmas Reinsalu ja siseminister Andres Anveltiga.
* Eestisse Ämari lennubaasi saabusid 140 Prantsusmaa kaitseväelast, kes alustasid teenistust Eestis paikneva NATO lahingugrupi koosseisus. Liitlassõdureid tervitas saabumisel kaitseminister Margus Tsahkna.
* Eesti maaeluminister Tarmo Tamm oli visiidil Prantsusmaal Strasbourgis, kus ta kohtus mitmete Euroopa Parlamendi liikmetega. Kohtumiste teemaks oli Euroopa Liidu ühise põllumajanduspoliitika muutmine.

## [[5. aprill]]

* Ameerika Ühendriikides Washingtonis kohtusid Ameerika Ühendriikide president Donald Trump ja Jordaania kuningas ‘Abd Allāh II. 
* Iraagis Tikrīti linnas korraldasid äärmusliku islamiliikumise Islamiriik politseinikeks maskeerunud võitlejad öösel rünnakuid. Kokku hukkus rünnakutes vähemalt 26 inimest, nende seas ka 14 politseinikku. Üle 40 inimese sai rünnakutes haavata.
* Itaalias streikisid protestiks massiliste koondamisplaanide vastu rahvusliku lennufirma Alitalia töötajad, sundides lennufirmat tühistama ligi 60% lendudest.
* Kuveit teatas, et allkirjastas kolmeaastase lepingu Egiptusele energiaressursside tarnimiseks. Lepingu kohaselt tarnib Kuveit Egiptusele igal kuul kaks miljonit barrelit toornaftat ja igal aastal 1,5 miljonit tonni naftatooteid. Tehingu väärtus oli üle nelja miljardi USA dollari.
* Maltal algas Euroopa Liidu konkurentsivõime eest vastutavate ministrite kahepäevane kohtumine, millel Eestit esindas majandus- ja taristuminister Kadri Simson.
* Marokos astus ametisse peaminister Saadeddine El Othmani valitsus.
* Pakistanis Lahore'i linnas ründas enesetaputerrorist armeesõidukit, toimunud plahvatuses hukkus vähemalt kuus ja sai vigastada veel 18 inimest. Vastutuse rünnaku eest võttis äärmusliku islamiliikumise Ţālebān Pakistani haru.
* Prantsusmaa valitsus kiitis heaks Prantsuse Guajaanale 1 miljardi euro suuruse abipaketi eraldamise. Pärast valitsuse otsust lõpetasid sealsed meeleavaldajad Kourous Guajaana kosmosekeskuse blokaadi, mida nad olid alustanud varem samal päeval.
* Põhja-Korea tegi järjekordse raketikatsetuse, tulistades idarannikult välja ballistilise raketi, mis lendas umbes 60 km ja langes seejärel merre.
* Venemaa president Vladimir Putin allkirjastas määruse, millega anti pärast 6. veebruari 1992 sündinud Eesti ja Läti kodakondsuseta isikutele õigus reisida viisavabalt Venemaale. Seni oli lubatud Venemaad viisavabalt külastada vaid neil mittekodanikel, kes olid enne mittekodaniku staatusse sattumist olnud Nõukogude Liidu kodanikud.
* Eesti president Kersti Kaljulaid külastas Põlva maakonda, kus ta tutvus kohalike haridusasutuste ja ettevõtetega.
* Eesti riigihalduse minister Mihhail Korb alustas kuni 9. aprillini kestvat visiiti Aserbaidžaanis, et osaleda Eesti-Aserbaidžaani valitsustevahelisi komisjoni istungil.
* Tallinnas algasid 13. aprillini kestvad Eesti Muusika Päevad.

## [[6. aprill]]

* Ameerika Ühendriikides Floridas Mar-a-Lagos kohtusid esimest korda Ameerika Ühendriikide president Donald Trump ja Hiina president Xi Jinping.
* Ameerika Ühendriikide Senat ei kinnitanud Ülemkohtu liikmeks president Donald Trumpi esitatud kandidaati Neil Gorsuchit. Gorsuchi poolt hääletas 55 senaatorit, ametisse kinnitamiseks oleks olnud vajalik vähemalt 60 senaatori toetus.
* Euroopa Parlament kiitis häältega 521:75 heaks Euroopa Komisjoni ettepaneku kehtestada Ukraina kodanikele viisavabadus.
* Gambias toimusid parlamendivalimised. Ümber valitud 53 kohast 31 võitis Ühinenud Demokraatlik Partei, saavutades parlamendis absoluutse enamuse.
* Jordani Läänekaldal rammis 22-aastane palestiinlasest mees sõiduautoga juutide Ofra asunduse lähedal asuvat bussipeatust; üks bussipeatuses viibinud juut sai surma ja teine vigastada. Autojuht peeti sündmuskohal kinni.
* Kongo Demokraatlikus Vabariigis astus ametist tagasi peaminister Samy Badibanga, sest president Joseph Kabila oli varem avalikult teatanud, et kavatseb ametisse nimetada uue valitsusjuhi.
* Lõuna-Korea katsetas enda sõjatööstuse valmistatud ballistilist raketti, mille tegevusulatus on kuni 800 km ja mis suudab seetõttu tabada Põhja-Korea iga piirkonda. Lõuna-Korea raketikatsetus oli vastus Põhja-Korea eelmise päeva raketikatsetusele.
* Tai kuningas Maha Vajiralongkorn allkirjastas valitseva sõjaväehunta eestvedamisel välja töötatud uue põhiseaduse. Uus põhiseadus sätestab, et parlamendi ülemkoda edaspidi ei valita, vaid nimetatakse ametisse; samuti suurendab see ekspertide hinnangul nii sõjaväe kui ka konstitutsioonikohtu volitusi demokraatlikult valitud institutsioonide arvelt.
* Ukraina pealinnas Kiievis kohtusid Ukraina peaminister Volodõmõr Groisman ja Baltimaade peaministrid. Samuti osalesid valitsusjuhid Kiievis toimuval rahvusvahelisel julgeolekufoorumil.
* Venemaa president Vladimir Putin rahuldas Mari Eli Vabariigi pea Leonid Markelovi tagasiastumispalve ja nimetas kuni valimisteni tema kohusetäitjaks Aleksandr Jevstifejevi.
* Eestisse saabus kahepäevasele ametlikule visiidile Euroopa Liidu Sõjalise Komitee esimees kindral Mihaél Kostarákos, kes kohtus Eesti kaitseväe juhataja kindral Riho Terrasega.
* Eestit külastas Kreeka asevälisminister Giórgos Katroúkalos.
* Eesti valitsus kiitis heaks kultuuriministeeriumi eelnõu, mis annab edaspidi kultuuriministri nõusolekul õiguse määrata spordialaliitudele rahalisi toetusi üle Eesti Olümpiakomiteele. Seni on rahastamisotsuste tegemisse olnud kaasatud neli eri asutust ja organisatsiooni.
* Eesti rahandusminister Sven Sester alustas kolmepäevast visiiti Maltal, et osaleda Euroopa Liidu rahandusministrite mitteametlikul kohtumisel ja finantsteenuste mõttekoja Eurofi rahvusvahelisel seminaril. 
* Eesti siseminister Andres Anvelt viibis Narvas, et arutada seal Sisekaitseakadeemia Narva kolledži rajamisega seotud küsimusi.
* Eesti Rahvusraamatukogus algas kuni 8. aprillini kestnud Tallinna raamatumess.
* Kumu kunstimuuseumis toimus Eesti Arhitektide Liidu üldkogu, kus kultuuriminister Indrek Saar andis üle noore arhitekti preemia.

## [[7. aprill]]

* Ameerika Ühendriikide sõjalaevad tulistasid varahommikul Vahemerelt 59 Tomahawk raketti Süüria valitsuse kontrolli all oleva Shayrati lennubaasi pihta. Rünnak oli vastus 4. aprillil Süüria opositsiooni vastu korraldatud keemiarelvarünnakule, mille toime pannud lennukid olevat õhku tõusnud just Shayrati lennuväljalt. Ameeriklaste rünnakus hukkus kuus inimest, lennubaas hävis peaaegu täielikult. Venemaa mõistis toimunu hukka kui rahvusvahelise õiguse põhimõtete rikkumise.
* Ameerika Ühendriikide Senat kinnitas teises hääletusvoorus häältega 54:45 Ülemkohtu kohtunikuks Neil Gorsuchi.
* Ameerika Ühendriikides California osariigis kuulutas kuberner Jerry Brown pikaajalise põua tõttu 2014. aasta alguses välja kuulutatud eriolukorra lõppenuks.
* Ameerika Ühendriikides võeti Clevelandis asuva Rock'n'rolli Kuulsuste Halli liikmeteks Pearl Jam, Tupac Shakur, Journey, Joan Baez, Electric Light Orchestra ja Yes.
* Iraani pealinnas Teheranis toimus linna ajaloo esimene ametlik maraton. Kui meestel oli lubatud joosta pikka distantsi linnatänavatel, siis naistel lubati joosta vaid lühikest distantsi (10 km) suletud staadionil, kuhu ei lubatud meessoost ametnikke ega pealtvaatajaid.
* Kongo Demokraatliku Vabariigi president Joseph Kabila nimetas uueks peaministriks Bruno Tshibala.
* Lõuna-Aafrika Vabariigi suuremates linnades toimusid tuhandete osavõtjatega meeleavaldused, millel nõuti president Jacob Zuma tagasiastumist. President on kutsunud lisaks korruptsiooniskandaalidele rahva meelepaha esile sellega, et vabastas ametist populaarse rahandusministri Pravin Gordhani.
* Lõuna-Korea autotootjad Hyundai Motor Company ja Kia Motors teatasid kavast kutsuda mootoriprobleemide tõttu tagasi 1,48 miljonit sõiduautot.
* Maldiivide politsei vahistas opositsiooniliidri Qasim Ibrahimi, esitades talle kahtlustuse vandenõu kavandamises seadusliku valitsuse kukutamiseks.
* Norras kohtusid Hiina peaminister Li Keqiang ja Norra peaminister Erna Solberg. Kohtumisega lõppes kuus aastat kestnud diplomaatiliste suhete külmutamise periood kahe riigi vahel, samuti allkirjastasid valitsusjuhid pakti, millega lepiti kokku vabakaubanduskokkuleppe läbirääkimiste jätkamises.
* Prantsusmaal esitas tagasiastumispalve katoliku kiriku Daxi piiskop, 57-aastane Herve Gaschignard, keda süüdistati "kohatus käitumises" teismeliste noorukite suhtes. Paavst Franciscus rahuldas tema palve.
* Stockholmi veoautorünnak: Rootsi pealinnas Stockholmis toimus terrorirünnak. Restorani juurest kaubaauto varastanud mees sõitis sellega kesklinnas Åhlensi kaubamaja ees kõnniteele inimeste sekka. Hukkus neli ja sai vigastada vähemalt 12 inimest. Ründajal õnnestus sündmuskohalt põgeneda, kuid ta tabati hiljem ühes Stockholmi põhjapoolses linnaosas. Tegemist oli Usbekistanist pärit mehega.
* Venezuela võimud keelasid opositsioonijuhil Henrique Caprilesel järgmise 15 aasta jooksul poliitilistel ametikohtadel töötamise. Teda süüdistati mitmetes välja mõeldud administratiivsetes rikkumistes, mis puudutasid lepingute sõlmimisi ja välissaatkondadelt saadud annetuste kasutamist.
* Eesti maaeluminister Tarmo Tamm külastas Imaveres asuvat Eesti Piimandusmuuseumi ja kohtus seal maaeluministeeriumi haldusalas tegutsevate muuseumide juhtidega, et arutada nende muuseumide võrgustiku ümberkorraldamist.
* Eesti siseminister Andres Anvelt külastas Lääne maakonda, et kohtuda sealsete siseministeeriumi haldusala töötajatega.

## [[8. aprill]]

* Ameerika Ühendriikides Alabama osariigis andis osariigi ülemkohus osariigi parlamendile loa alustada kuberner Robert Bentley umbusaldamise protsessi. Bentley on sattunud mitmetesse isikliku elu ja korruptsiooniga seotud skandaalidesse, kuid on keeldunud tagasi astumast. Umbusaldada soovitakse teda osariigi rahaliste vahendite väärkasutamise eest.
* Mali peaministriks nimetati senine kaitseminister Abdoulaye Idrissa Maïga.
* Pakistanis Lahore'is toimunud relvastatud kokkupõrkes politsei ja äärmusliku islamiliikumise Ţālebān Pakistani haru võitlejate vahel sai võimude andmetel surma 10 islamisti.
* Poolas Świebodzices varises kokku vana kahekorruseline elumaja, varingus hukkus kuus inimest (teiste seas kaks last) ja vigastada sai veel kuus inimest. Neli inimest jäi esialgu kadunuks.
* Prantsusmaal Bayonne'is toimus ametlik tseremoonia, kus baskide vasakpoolne relvarühmitus Euskadi ta Askatasuna alustas oma viimaste relvade ja lõhkeainete üleandmist ametivõimudele. Eelmisel päeval oli organisatsioon teatanud, et on täielikult desarmeerunud.
* Rumeenia lääneosas Petroșani linna lähistel sõitis raudteeseillal teelt välja kaubarong. Hukkusid mõlemad veduris viibinud rongijuhid. Ilmselt põhjustas õnnetuse tehniline probleem rongi piduritega.
* Suurbritannia välisminister Boris Johnson teatas, et tühistas Süürias aset leidnud sündmuste tõttu 10. aprilliks kavandatud visiidi Venemaale.
* Venezuela pealinnas Caracases avaldasid umbes 4000 inimest meelt president Nicolás Maduro vastu. Tegemist oli neljanda valitsusvastase meeleavaldusega ühe nädala jooksul. Meeleavaldajad loopisid politseinikke kividega, politsei kasutas omakorda meeleavalduse laialiajamiseks pisargaasi.
* Eesti peaminister Jüri Ratas on visiidil Venemaal Peterburis, kus ta osaleb Eestimaa kubermangu rahvusliku autonoomia 100. aastapäeva puhul peetaval tänujumalateenistusel ja kontserdil Peterburi Jaani kirikus.
* Tallinnas toimus Isamaa ja Res Publica Liidu volikogu, mis otsustas toetada erakonna eestseisuse ettepanekut korraldada 13. mail suurkogu erakonnale uute juhtorganite valimiseks senise põhikirja järgi. Erakonna esimees Margus Tsahkna oli soovinud korraldada enne veel ühe suurkogu põhikirja muutmiseks, kuid seda ettepanekut ei toetanud eestseisus ega volikogu. Sellest tulenevalt teatas Tsahkna, et tema enam erakonna esimeheks ei kandideeri.

## [[9. aprill]]

* Egiptuses Aleksandria ja Ţanţā linnas toimusid koptide kirikutes palmipuudepüha jumalateenistuste ajal pommiplahvatused. Ţanţā Püha Jüri kirikus toimunud plahvatuses hukkus vähemalt 27 ja sai vigastada 78 inimest. Aleksandria Püha Markuse katedraali ründas enesetaputerrorist. Sealses plahvatuses hukkus vähemalt 17 ja sai vigastada 48 inimest; vahetult enne plahvatust oli kirikust lahkunud patriarh Tawadros II. Vastutuse rünnakute eest võttis äärmuslik islamiliikumine Islamiriik. Egiptuse president ‘Abd al-Fattāḩ Khalīl as-Sīsī kuulutas rünnakute tõttu riigis välja kolmekuulise erakorralise seisukorra.
* Lõuna-Osseetias toimusid presidendivalimised ja referendum riigi nime muutmiseks. Valimised võitis 54,8% toetusega Anatoli Bibilov, senine riigipea Leonid Tibilov pälvis 33,7% valijate toetuse. Valimisaktiivsus oli 79,6%. Referendumil kiideti heaks riigi uus nimi "Lõuna-Osseetia Vabariik – Alaania Riik".
* Norra politsei tegi varahommikul Oslo kesklinnas kahjutuks pommitaolise eseme ja võttis vahi alla selle paigaldamises kahtlustatava mehe.
* Somaalia pealinnas Muqdishos plahvatas sõjaväebaasi lähedal autopomm. Rünnakus hukkus vähemalt 15 inimest, neist enamik tsiviilisikud. Vastutuse rünnaku eest võttis äärmuslik islamiliikumine.
* Soomes toimusid kohalike omavalitsuste valimised. Edukaimaks osutus Rahvuslik Koonderakond, mis sai üleriigiliselt 20,7% häältest. Peaminister Juha Sipilä Soome Keskerakond saavutas 17,5% häältega paremuselt kolmanda tulemuse. Valimiste suurim kaotaja oli immigratsioonivastane ja euroskeptiline erakond Põlissoomlased, mida toetas vaid 8,8% hääletanutest. Võrreldes eelmiste kohalike valimistega langes nende toetus 3,6% ja võrreldes parlamendivalimistega 8,9%.
* Ungari pealinnas Budapestis toimus viimase kolme aasta suurim valitsusvastane meeleavaldus, millel osales eri andmetel 60 000 – 80 000 inimest. Inimesed kogunesid meelt avaldama Kesk-Euroopa Ülikooli toetuseks, mille Ungari valitsev erakond Fidesz soovib sulgeda.
* Eestis Tartus toimunud Eesti Konservatiivse Rahvaerakonna kongressil valiti erakonna esimeheks tagasi sellele ametikohale ainsana kandideerinud Mart Helme. Kongress valis ka erakonnale uue juhatuse.

## [[10. aprill]]

* Ameerika Ühendriikides astus ametist tagasi Alabama kuberner Robert Bentley, kelle umbusaldamist oli alustatud osariigi parlamendis ja kellele esitati kaks kriminaalkahtlustust. Kuberneri kohusetäitjana vannutati ametisse asekuberner Kay Ivey.
* Ameerika Ühendriikides California osariigis San Bernardino põhikoolis tungis ühe õpetaja abikaasa tema klassiruumi ja avas seal tule. Hukkusid õpetaja ja üks õpilane, ka tulistaja ise sooritas enesetapu.
* Ameerika Ühendriikides New Yorgis anti välja Pulitzeri preemiad. Ajakirjandusauhinna said teiste seas ajalehed The New York Times ja The Washington Post, esimene neist Vladimir Putini varjatud võimuhaaramise kajastamise eest ja teine Donald Trumpi valimiskampaania kajastamise eest.
* Ameerika Ühendriikide Ülemkohtu kohtunikuna vannutati ametisse Neil Gorsuch.
* Egiptuse lõunaosas Assiuti linnas tappis politsei tulevahetuses seitse islamiäärmuslast, kes siseministeeriumi teatel plaanisid rünnakuid kopti kristlaste vastu.
* Itaalias Luccas toimus maailma juhtivate tööstusriikide grupi G-7 välisministrite kohtumine. Kohtumise üheks keskseks teemaks oli Süüria kodusõda ja Venemaa presidendi Vladimir Putini veenmine sidemete katkestamiseks Süüria keskvalitsusega.
* Mali peaministrina astus ametisse Abdoulaye Idrissa Maïga. Järgmisel päeval nimetas ta ametisse oma valitsuskabineti.
* Mehhiko pealinnas Méxicos varises kokku ehitamisjärgus parkimismaja. Hukkus vähemalt seitse ehitusel viibinud töölist, veel 10 töölist said vigastada.
* Nigeris Diffa ringkonnas ründasid äärmusliku islamiliikumise Boko Haram võitlejad Gueskerou küla. Puhkenud kokkupõrgetes külas paiknevate sõjaväelaste ja islamistide vahel sai ametlikel andmetel surma 57 islamisti ning haavata 15 sõdurit ja kaks tsiviilisikut.
* Prantsusmaa põhjarannikul Dunkerque'i lähistel Grande-Synthe'i põgenikelaagris puhkes tulekahju, mis hävitas suure osa laagrist. Põleng puhkes pärast migrantidevahelisi kokkupõrkeid, milles sai vigastada kuus inimest ja kuhu sekkus ka märulipolitsei.
* Suurbritanniast alustas teekonda esimene kaubarong Hiinasse. Rongi teekonna kogupikkuseks on umbes 12 000 km ja see peaks sihtpunkti jõudma kolme nädalaga. Rong alustas teekonda Stanford-Le-Hope'is asuvast depoost ja selle sihtpunkt on Yiwu linn.
* Venezuelas vallandusid uued valitsusvastased meeleavaldused, kuid politsei ajas need pisargaasi kasutades taas laiali. Mitmel pool pealinnas Caracases jätkusid kokkupõrked hilise õhtuni, meeleavaldajad rajasid ka barrikaade ja ründasid politseinikke.
* Eestis oli ametlikul visiidil Šveitsi liidupresident Doris Leuthard, kes kohtus visiidi raames Eesti peaministri Jüri Ratase, välisminister Sven Mikseri ning majandus- ja taristuministri Kadri Simsoniga.
* Eestis alustas kahepäevast ametlikku visiiti Rumeenia välisminister Teodor Meleșcanu, kes kohtus visiidi raames XIII Riigikogu esimehe Eiki Nestori, peaminister Jüri Ratase ja välisminister Sven Mikseriga. Ühtlasi avab välisminister Rumeenia saatkonna Tallinnas.
* Eestis oli ametlikul visiidil Kõrgõzstani välisminister Erlan Abdõldaev. Minister kohtus XIII Riigikogu esimehe Eiki Nestori, peaminister Jüri Ratase ja välisminister Sven Mikseriga.
* Eestis Sagadi mõisas algas Eesti valitsuse kahepäevane väljasõiduistung.
* Eestis teatas Ungari aukonsul Mall Hellam, et loobub protestiks Ungari võimude algatatud Kesk-Euroopa Ülikooli tagakiusamise vastu aukonsuli ametist.

## [[11. aprill]]

* Ameerika Ühendriikide president Donald Trump kinnitas Kongressi otsuse, millega ratifitseeriti Montenegro liitumine NATO-ga. Ameerika Ühendriigid oli ainus NATO liikmesriik, kes polnud seni veel Montenegro liitumist heaks kiitnud.
* Indoneesia korruptsioonivastase võitluse agentuur keelas parlamendi esimehel Setya Novantol kuue kuu jooksul riigist lahkuda. Novantot kahtlustatakse kasu saamises uute isikutunnistuste valmistamiseks ette nähtud eelarveliste summade vargusest.
* Iraanis algas kandidaatide registreerimine 2017. aasta presidendivalimisteks.
* Saksamaal Dortmundis toimusid enne Saksamaa jalgpalli meistriliiga veerandfinaalmängu kohaliku jalgpallimeeskonna Dortmundi Borussia bussi juures plahvatused. Plahvatustes sai vigastada meeskonna kaitsemängija Marc Bartra. Kuigi ründajat või ründajaid ei tabatud, tehti kindlaks, et tegemist oli sihilikult Borussia meeskonna vastu suunatud terroriaktiga.
* Türgis Diyarbakıris toimus politsei eriüksuse hoone juures plahvatus, milles hukkus kolm inimest ja 12 inimest sai vigastada. Vastutuse rünnaku eest võttis Kurdistani Töölispartei.
* Eesti rahandusminister Sven Sester kinnitas Maksu- ja Tolliameti peadirektoriks alates 1. juunist Valdur Laidi, kes seni juhtis telekommunikatsioonikontserni Telia Soome äritegevust.

## [[12. aprill]]

* Ameerika Ühendriikide riigisekretär Rex Tillerson kohtus eelmisel päeval alanud ametliku visiidi raames Venemaal Moskvas oma Venemaa kolleegi Sergei Lavrovi ja Venemaa presidendi Vladimir Putiniga. Kohtumised möödusid jahedas õhkkonnas ning president Putin nentis, et kahe riigi vaheline usaldus on president Donald Trumpi ametiajal murenema hakanud.
* Iraani endine president Maḩmūd Aḩmadīnezhād registreeris oma kandidatuuri osalemiseks 2017. aasta presidendivalimistel.
* Kanada peaminister Justin Trudeau andis Pakistani kodanikust Nobeli rahuauhinna laureaadile Malala Yousafzaile Kanada aukodakondsuse. Tänukõnes tunnustas Yousafzai Kanada liberaalset pagulaspoliitikat.
* Saksamaa välisminister Sigmar Gabriel oli ametlikul visiidil Serbias, kus ta kohtus Serbia peaministri Aleksandar Vučićiga. Kohtumistel ja pressikonverentsil avaldas Gabriel toetust Serbia püüdlustele liituda Euroopa Liiduga, kuid seadis selle eeltingimuseks suhete normaliseerimise Kosovoga.
* Venemaa president Vladimir Putin rahuldas Mordva Vabariigi pea Vladimir Volkovi tagasiastumispalve ja nimetas ta vabariigi pea kohusetäitjaks kuni uute valimisteni.
* Eesti välisminister Sven Mikser oli visiidil Poola pealinnas Varssavis, kus toimus Euroopa Liidu idapartnerluse programmi ja Visegrádi grupi riikide välisministrite kohtumine.
* Eesti sotsiaalkaitseminister Kaia Iva teatas oma otsusest kandideerida Isamaa ja Res Publica Liidu esimeheks.

## [[13. aprill]]

* Ameerika Ühendriigid kasutasid Afganistanis Ameerika Ühendriikide relvajõudude võimsaimat (mittetuuma)pommi GBU-43/B Massive Ordnance Air Blast, mida varem ei olnud üldse lahingutegevuses kasutatud. Pomm heideti äärmusliku islamiorganisatsiooni Islamiriik tunnelitele, selle plahvatuses hukkus esialgsetel andmetel 36, hiljem täpsustatud andmetel vähemalt 94 islamistlikku võitlejat, nende seas ka neli komandöri.
* Euroopa Inimõiguste Kohus otsustas, et Venemaa ei suutnud piisavalt kaitsta 2004. aastal aset leidnud Beslani pantvangikriisi ohvreid ning kohustas Venemaad maksma nende lähedastele kokku ligi 3 miljonit eurot kompensatsiooni.
* Kongo Demokraatlik Vabariik katkestas sõjalise koostöö Belgiaga, mille välisministeerium oli kritiseerinud Bruno Tshibala nimetamist Kongo peaministriks.
* Mehhikos Guerrero osariigis Lázaro Cárdenase linna lähistel maanteel põrkasid kokku kütuseveok ja autobuss. Toimunud kokkupõrkes süttis kütuseveok põlema ja plahvatas. Õnnetuses hukkus vähemalt 24 inimest ja veel üheksa inimest said vigastada.
* Pakistani põhjaosas Mardani linnas tapsid üliõpilased ülikoolis oma kaasüliõpilase, kes süüdistati jumalateotuses. Teine jumalateotuses süüdistatud tudeng pääses rünnakust raskete kehavigastustega. Rünnakus osales sadu inimesi.
* Uus-Meremaa osadel rannaaladel kuulutati seoses tsüklon Cooki jõudmisega Coromandeli poolsaarele välja eriolukord. Tuhanded majapidamised jäid elektrita, paljud inimesed evakueeriti elamutest.
* Valgevene tasus Venemaa gaasiettevõttele Gazprom võla 2016.–2017. aasta gaasitarnete eest, kogusummas 726,2 miljonit USA dollarit.
* Venezuela pealinna Caracase idaosas toimusid taas tuhandete osavõtjatega valitsusvastased meeleavaldused. Üritus kulges üldiselt rahumeelselt, kuid meeleavalduse lõpu eel vallandusid kokkupõrked vägivaldsete noorukite ja politsei vahel, kes kasutas noorukite ohjeldamiseks pisargaasi. Samal päeval tunnistasid võimud, et kolmandat nädalat kestvates meeleavaldustes on hukkunud kokku viis inimest.
* Eestis otsustas Harju Maakohus alustada kohtumenetlust korruptsioonis süüdistatava Tallinna linnavolikogu esimehe Kalev Kallo, linnavalitsuse endise nõuniku Priit Kutseri, Eesti Keskerakonna ning ettevõtjate Alexander Kofkini, Vello Kunmani, Villu Reiljani, Hillar Tederi ja Aivar Tuulbergi üle. Tallinna linnapead Edgar Savisaart samas kohtuasjas veel kohtu alla ei antud, sest ta peab esmalt läbima terviseekspertiisi.

## [[14. aprill]]

* Hiina rahvuslik lennufirma Air China teatas, et peatab alates 17. aprillist lennud Põhja-Korea pealinna Pyongyangi. Lennufirma põhjendas seda liini madala kasumlikkusega, kuid vaatlejad on otsust seostanud ka Korea poolsaarel kasvanud pingetega.
* Iisraelis Jeruusalemmas pussitas 57-aastane vaimuhaige palestiinlane Suurbritannia kodakondsusega 25-aastast naist, kes suri saadud vigastustesse. Politsei pidas ründaja kinni.
* Iraani president Ḩasan Rūḩānī registreeris oma kandidatuuri 2017. aasta presidendivalimisteks.
* Itaalia rannavalve päästis koos erapäästelaevadega Vahemerel 19 puust ja kummist paadist kokku 2074 migranti.
* Sri Lanka pealinnas Colombos prügimäel aset leidnud maalihkes hukkus vähemalt 16 inimest ja veel üle 10 inimese said vigastada.

## [[15. aprill]]

* Ameerika Ühendriikides California osariigis Berkeley linna pargis toimusid samal ajal president Donald Trumpi pooldajate ja vastaste meeleavaldused. Kahe leeri vahel puhkesid vägivaldsed kokkupõrked, millesse pidi sekkuma politsei. Kokku vahistati kahel meeleavaldusel 20 inimest. Trumpi-vastased meeleavaldused toimusid ka mujal, muuhulgas talle kuuluva Mar-a-Lago valduse juures Floridas. Meeleavaldajad nõudsid, et Trump avalikustaks oma maksudeklaratsioonid.
* Ameerika Ühendriikides Arkansase osariigis peatas föderaalkohtunik osariigi võimude kava viia aprillis läbi mitu surmamõistetute hukkamist. Päev varem oli sama otsuse langetanud ka osariigi kohus. Arkansases polnud ühtegi surmanuhtlust täide viinud viimase 12 aasta jooksul, kuid seal plaaniti nüüd poole kuuga hukata kuus inimest.
* Guatemalas vahistati Mehhiko Veracruzi osariigi endine kuberner Javier Duarte, keda Mehhiko süüdistab korruptsioonis ja koostöös organiseeritud kuritegevusega.
* Iraanis lõppes kandidaatide esitamine 2017. aasta presidendivalimisteks. Viimastena esitasid oma kandidatuuri Teherani linnapea Moḩammad Bāqer Qālibāf ja asepresident Eshaq Jahangiri.
* Iraani loodeosas asuvat Ida-Aserbaidžaani provintsi tabanud üleujutustes hukkus vähemalt 30 inimest.
* Itaalias suri 117-aastaselt Emma Morano, keda peeti maailma vanimaks inimeseks ja ühtlasi viimaseks elusolevaks inimeseks, kes oli sündinud 19. sajandil.
* Itaalia rannavalve ja erapäästelaevad päästsid Liibüa rannikul meresõiduks kõlbmatutelt paatidelt ühe päevaga umbes 3000 migranti.
* Süürias Aleppo linna lähistel toimus pommiplahvatus busside konvoi juures, mis ootas linna pääsemist. Bussides olid peamiselt Aleppo ümbruse linnadest ja küladest evakueeritud šiiitidest elanikud. Plahvatuses hukkus esialgsetel hinnangutel 24–40 inimest, hilisematel andmetel oli rünnakus hukkunuid vähemalt 126.
* Venemaa poliitiline dissident ja endine ettevõtja, eksiilis elav Mihhail Hodorkovski teatas, et toetab Aleksei Navalnõi kandidatuuri 2018. aasta presidendivalimistel.

## [[16. aprill]]

* Ameerika Ühendriikide asepresident Mike Pence alustas Aasia ringsõitu ja külastas selle käigus esimese riigina Lõuna-Koread.
* Ameerika Ühendriikide presidendi Donald Trumpi riikliku julgeoleku nõunik, kindralleitnant Herbert Raymond McMaster alustas ametlikku visiiti Afganistanis.
* Hiina ja Nepal alustasid oma ajaloo esimesi ühiseid sõjaväeõppusi. Õppused kestavad 10 päeva ja toimuvad peamiselt Nepali pealinnas Kathmandus ja selle lähiümbruses.
* Kristlased tähistasid esimest ülestõusmispüha. Sellel aastal langesid pühad kokku nii Gregoriuse kui ka Juliuse kalendri järgi, mistõttu pidasid lääne- ja idakirikud pühi koos.
* Põhja-Korea korraldas järjekordse raketikatsetuse. Katsetus ebaõnnestus ja rakett plahvatas üsna peatselt pärast väljatulistamist.
* Türgis toimus rahvahääletus põhiseaduse muutmiseks. 51,41% hääletanutest toetas ettepanekuid, mis muuhulgas ühendavad presidendi ja peaministri ametikohad, lubavad presidendil ametiajal kuuluda erakonda ning nimetada ja ametist vabastada mitmeid kõrgemaid riigiametnikke ilma parlamendiga konsulteerimata. Peamine opositsioonierakond Vabariiklik Rahvapartei teatas, et seab referendumi tulemused kahtluse alla ja nõuab umbes 60% antud häälte ülelugemist. 
* Venezuela president Nicolás Maduro andis sõjaväele korralduse revolutsiooni kaitseks tänavatele tulla. Venezuelas on üle kahe nädala kestnud ulatuslikud valitsusvastased meeleavaldused.
* Eestis toimus Eesti iseseisvuse sajandale aastapäevale pühendatud ürituste programmi Eesti Vabariik 100 avaüritus – rahvamatk "100 aastat eestlaste asualade ühendamisest". Matkal osalesid teiste seas peaminister Jüri Ratas ja kultuuriminister Indrek Saar.

## [[17. aprill]]

* Ameerika Ühendriikide internetifirma Google jõudis pärast kaks aastat kestnud vaidlusi kokkuleppele Venemaaga. Google nõustus maksma Venemaale umbes 8 miljonit USA dollarit trahvi ja avama oma Android nutitelefonid Venemaal konkureerivatele otsimootoritele. Google sattus Venemaa konkurentsiametkondadega vaidlusse pärast seda, kui Venemaa juhtiv internetifirma Yandex süüdistas Google'it turueelises, mille viimane on saanud tänu oma otsimootori eellaadimisele Androidiga telefonidesse.
* Ameerika Ühendriikide presidendi Donald Trumpi riikliku julgeoleku nõunik, kindralleitnant Herbert Raymond McMaster jätkas visiiti Aasias, külastades Pakistani. Visiidi raames kohtus ta ka Pakistani peaministri Nawaz Sharifiga.
* Ameerika Ühendriikides Marylandi osariigis kukkus alla Ameerika Ühendriikide relvajõududele kuulunud helikopter Sikorsky UH-60 Black Hawk. Õnnetuses hukkus üks ja sai vigastada kaks meeskonnaliiget.
* Iisraeli vanglates alustasid eri andmetel 700–1500 palestiinlastest kinnipeetavat näljastreiki.
* Lõuna-Korea endisele presidendile Park Geun-hyele esitati ametlik süüdistus altkäemaksus. 
* Portugalis Cascaisis kukkus Lidli laohoonesse Šveitsis registreeritud väikelennuk. Hukkusid lennuki pardal viibinud piloot ja kolm reisijat, hukkus ka õnnetuse ajal laohoones viibinud veoautojuht.
* Suurbritannia pealinna Londoni idaosas heideti öösel umbes kella 00.10 ajal rahvast täis ööklubisse Mangle pakk söövitava ainega. Happerünnakus sai vigastada 12 inimest. 
* Türgi suurimas linnas İstanbulis avaldasid tuhanded inimesed meelt eelmisel päeval toimunud põhiseaduse muutmise rahvahääletuse tulemuste vastu.
* Venemaa president Vladimir Putin rahuldas Sverdlovski oblasti kuberneri Jevgeni Kuivaševi tagasiastumispalve ja määras ta kuni valimisteni kuberneri kohusetäitjaks.
* Eestis lahkus Anu Saagim ajalehe Postimees seltskonnauudiste portaali Elu24 peatoimetaja ametikohalt.
* Isamaa ja Res Publica Liidu volikogu esimees Helir-Valdor Seeder teatas avalikkusele oma nõusolekust kandideerida erakonna esimeheks.

## [[18. aprill]]

* Ameerika Ühendriikide asepresident Mike Pence saabus ametlikule visiidile Jaapanisse, kus ta kohtus Jaapani peaministri Shinzō Abega ja kinnitas Ameerika Ühendriikide pühendumist Põhja-Koreast lähtuva sõjalise ohu ohjeldamisele.
* Ameerika Ühendriikide president Donald Trump allkirjastas määruse, millega andis korralduse üle vaadata kõrgelt kvalifitseeritud välistööjõule viisade väljastamise tingimused ja korra. Kuigi määrus oli ebamäärane, peetakse selle eesmärgiks presidendi soovi vähendada välistööjõu sissetoomist riiki.
* Ameerika Ühendriikides California osariigis Fresno linnas lasi 39-aastane afroameeriklane Kori Ali Muhammad maha kolm valget meest. Pärast politsei poolt vahi alla võtmist selgus, et Muhammad oli rassist, kes soovis tappa nii palju valgeid inimesi kui võimalik, enne kui ta nädal varem toime pandud mõrva eest kinni võetakse.
* Ecuadori keskvalimiskomisjon lõpetas presidendivalimistel antud häälte osalise ülelugemise ja kuulutas ametlikult valimiste võitjaks vasakpoolse kandidaadi Lenín Moreno. Moreno kogus kuu algul toimunud valimiste teises voorus 51,15% antud häältest.
* Egiptuses Siinai poolsaarel rünnati õigeusu Püha Katariina kloostri juures asuvat politsei kontrollpunkti. Tulistamises hukkus üks ja sai vigastada veel neli politseinikku. Rünnaku eest võttis vastutuse äärmuslik islamiorganisatsioon Islamiriik.
* Lätis Riias algas Baltimaade kaitsevägede juhatajate kahepäevane ametlik kohtumine. Kohtumisel otsustati jätkata kolme riigi kaitsekoostöö süvendamiseks mõeldud Balti pataljoni projekti.
* Suurbritannia peaminister Theresa May kuulutas 8. juuniks välja ennetähtaegsed parlamendivalimised. Varem oli May korduvalt teatanud, et ta ei korralda valimisi enne 2020. aastat.
* Türgi opositsiooniline Vabariiklik Rahvapartei esitas Türgi ülemkohtule ametliku taotluse kaks päeva varem toimunud põhiseaduse muutmise rahvahääletuse tulemuste tühistamiseks, süüdistades keskvalimiskomisjoni mitmetes hääletuskorra rikkumistes, muuhulgas templiga kinnitamata ümbrikesse pandud valimissedelite arvesse võtmises.
* Türgi kaguosas Tunceli provintsis kukkus alla helikopter, hukkusid kõik pardal viibinud 12 inimest. Lisaks kolmele meeskonnaliikmele olid helikopteris seitse politseinikku, üks kohtunik ja üks sõjaväelane.
* Eestit külastas Saksamaa riigisekretär Rainer Baake koos teda saatva delegatsiooniga. Nad kohtusid majandus- ja taristuministri Kadri Simsoniga, et arutada Euroopa puhta energia paketi seaduseelnõude menetlemist Eesti ametiajal Euroopa Liidu eesistujamaana.
* Eesti riigihalduse minister Mihhail Korb külastas Viljandi maakonda, kohtudes sealsete omavalitsusjuhtide ja ettevõtjatega.

## [[19. aprill]]

* Albaania parlamendis kukkus läbi presidendivalimiste esimene voor, sest üles ei seatud ühtegi kandidaati. Samal põhjusel kukkus läbi ka järgmisele päevale määratud teine voor. Olukord tekkis seetõttu, et valitsuskoalitsioon püüdis valimiste protsessi kaasata ka opositsiooni, mille liikmed on aga alates veebruarist parlamendi tööd boikoteerinud.
* Ameerika Ühendriikide kaitseminister James Mattis on ametlikul visiidil Saudi Araabias, et tõhustada aastakümneid kestnud sõjalist koostööd kahe riigi vahel, mis president Barack Obama administratsiooni ajal hakkas halvenema.
* Ameerika Ühendriikides lõpetas telekanal Fox News Channel koostöö pikaajalise ja populaarse saatejuhi Bill O'Reillyga, keda mitmed telekanali naistöötajad ja tema saadetes esinenud naised süüdistasid seksuaalses ahistamises.
* Austrias valiti Alam-Austria liidumaa juhiks Johanna Mikl-Leitner.
* India põhjaosas Himachal Pradeshi osariigis sõitis mägiteelt välja ja kukkus kuristikku autobuss. Hukkus vähemalt 44 inimest.
* Kreeka pealinna Ateena kesklinnas toimus Eurobanki pangakontori juures pommiplahvatus. Plahvatuse eest hoiatati ette, mis võimaldas politseil piirkonnast inimesed evakueerida ja nii inimesed rünnakus kannatada ei saanud, kuid plahvatus tekitas kahju nii pangakontorile kui ka mitmele läheduses asunud hoonele.
* Suurbritannia parlament toetas häältega 522:13 peaminister Theresa May ettepanekut erakorraliste parlamendivalimiste korraldamiseks.
* Süürias Aleppos toimunud pommiplahvatuses hukkus kuus ja sai vigastada 30 inimest.
* Venemaa vetostas ÜRO Julgeolekunõukogu deklaratsiooni, millega oleks hukka mõistetud Põhja-Korea viimatine raketikatsetus. Deklaratsiooni algatasid Ameerika Ühendriigid ja seda toetas isegi Põhja-Korea peamine liitlane Hiina.
* Venemaa koosseisu kuuluva Tšetšeeni Vabariigi pea Ramzan Kadõrov eitas avalikult homoseksuaalsete inimeste tagakiusamisi, vahistamisi, piinamisi ja tapmisi. Pärast märtsis ajalehes Novaja Gazeta avaldatud uudislugu homoseksuaalsete inimeste tagakiusamiskampaaniast Tšetšeenias on sealne inimõiguste olukord sattunud rahvusvahelise tähelepanu alla.
* Venezuela pealinnas Caracases ja teistes suuremates linnades toimusid seni suurimad meeleavaldused president Nicolás Maduro valitsuse vastu, millel osalesid sajad tuhanded inimesed. Presidendi üleskutsel toimus pealinnas ka tema toetajate vastumeeleavaldus. Mitmel pool vallandusid meeleavalduste käigus kokkupõrked meeleavaldajate ja korrakaitsjate vahel, hukkus kaks üliõpilast ja üks Rahvuskaardi seersant.
* Eesti valitsus saavutas kokkulepe riigieelarve strateegia alal aastateks 2018–2021. Samuti leppis valitsus kokku niinimetatud suhkrumaksus ehk magustatud jookide maksumäärades, mis rakenduvad 1. jaanuarist 2018.

## [[20. aprill]]

* Ameerika Ühendriikide asepresident Mike Pence alustas ametlikku visiiti Indoneesias, mille raames ta kohtub president Joko Widodoga ja külastab pealinnas Jakartas riigi suurimat palvemaja, Istiqlali mošeed.
* Ameerika Ühendriikides Arkansase osariigis viidi pärast ligi kümneaastast vaheaega täide esimene surmanuhtlus neljast, mille osariigi võimud plaanivad veel enne aprilli lõppu täide viia. Kui madalama astme kohtud olid surmaotsuse täideviimise varem peatanud, siis Ameerika Ühendriikide Ülemkohus otsustas seda mitte teha.
* Iraanis diskvalifitseeris Konstitutsiooni valvurite nõukogu riigi endise presidendi Maḩmūd Aḩmadīnezhādi kandidatuuri 2017. aasta presidendivalimistel. Samal päeval keelustas riigi keskvalimiskomisjon presidendikandidaatide teledebatid. Ametlik valimiskampaania algas järgmisel päeval.
* Prantsusmaa pealinna Pariisi Champs-Élysées' peatänaval avas 39-aastane mees tule politseipatrulli pihta, tappes ühe ja haavates raskelt kahte politseinikku. Ründaja lasti hiljem tulevahetuse käigus maha. Vastutuse rünnaku eest võttis äärmuslik islamiorganisatsioon Islamiriik.
* Prantsusmaa endine peaminister Dominique de Villepin teatas, et toetab presidendivalimistel kandidaadina Emmanuel Macroni.
* Venemaa ülemkohus kuulutas Jehoova tunnistajad äärmuslikuks organisatsiooniks ja keelustas nende tegevuse Venemaa Föderatsiooni territooriumil.
* Eestisse saabus kahepäevasele visiidile Euroopa Komisjoni justiitsasjade volinik Věra Jourová, kes kohtus visiidi raames peaminister Jüri Ratase ja XIII Riigikogu Euroopa Liidu asjade komisjoni liikmetega.

## [[21. aprill]]

* Afganistani põhjaosas Balkhi provintsis Mazār-e Sharīfi lähistel ründasid sõduriteks maskeerunud islamistliku äärmusliikumise Ţālebān võitlejad sõjaväebaasi. Rünnakus hukkus esialgsetel andmetel üle 50 Afganistani sõduri, hiljem teatati kuni 140 hukkunud sõdurist. Ründajatest lasid kaks ennast õhku, seitse tapeti ja üks õnnestus elusalt kinni võtta.
* Ameerika Ühendriikides lükkas föderaalne apellatsioonikohus tagasi Illinois' osariigi endise kuberneri Rod Blagojevichi taotluse lühendada talle korruptsiooni eest määratud 14-aastast vangistust.
* Ameerika Ühendriikide asepresident Mike Pence alustas ametlikku visiiti Austraalias.
* Ameerika Ühendriikides San Francisco kesklinnas jäi alajaama rikke tõttu kuni seitsmeks tunniks elektrita umbes 88 000 era- ja äriklienti. Tegemist oli viimase aja ühe suurema elektrikatkestusega Ameerika Ühendriikide suurlinnades. 
* Lõuna-Aafrika Vabariigis Pretoria lähistel toimunud liiklusõnnetuses, milles põrkasid kokku väikebuss ja veoauto, hukkusid kõik 20 bussis viibinud last.
* Lõuna-Osseetia presidendina astus ametisse Anatoli Bibilov.
* Mehhiko Guerrero osariigi rannikule saabus Hollandi organisatsiooni Women on Waves laev, mis pakub abortide tegemise võimalust riikides, kus see on seadusega keelatud.
* Saksamaa politsei vahistas Tübingenis 28-aastase Saksamaa-Venemaa topeltkodakondsusega mehe, keda kahtlustatakse 11. aprillil Dortmundis jalgpalliklubi Dortmundi Borussia bussi juures toimunud pommiplahvatuste korraldamises. Väidetavalt olid mehe teole ajendanud rahalised motiivid, sellega lükati ümber esialgsed kahtlustused, et tegemist oli islamistide terrorirünnakuga.
* Venemaal Habarovskis avas ründaja tule föderaalse julgeolekuteenistuse FSB kohalikus esinduses. Ametlikel andmetel said tulistamises surma kaks inimest, üks FSB ametnik ja üks tsiviilisik. Ründaja lasti sündmuskohal maha. Vastutuse rünnaku eest võttis äärmuslik islamiorganisatsioon Islamiriik.
* Eesti peaminister Jüri Ratas oli ringsõidul Ida-Viru maakonnas.
* Eesti kultuuriminister Indrek Saar oli visiidil Saare maakonnas.
* Eesti regionaalhalduse minister Mihhail Korb külastas Loksa linna ja kohtus sealsete linnajuhtidega.
* Eestis oli visiidil Kanada parlamendidelegatsioon, mille liikmetel toimusid kohtumised välisminister Sven Mikseri ja XIII Riigikogu esindajatega.
* Valga maakonnas Taheval toimus metsaistutuspäev, millel osales ka keskkonnaminister Marko Pomerants.

## [[22. aprill]]

* Ameerika Ühendriikides ja paljudes teistes maades toimusid tuhandete osavõtjatega marsid teaduse toetuseks. Meeleavalduste ajendiks on saanud Ameerika Ühendriikide presidendi Donald Trumpi administratsiooni üleolev või ükskõikne suhtumine teemadesse, mida peetakse teaduslikult tõestatuks, näiteks kliima soojenemisse.
* Austria pealinnas Viinis Hofburgis anti üle Austria televisiooni- ja filmiauhinnad Romy.
* Saksamaal Kölnis toimunud populistliku immigratsioonivastase erakonna Alternatiiv Saksamaale üldkogu lükkas tagasi partei kaasesimehe Frauke Petry ettepaneku võtta vastu senisest mõõdukam erakonna programm. Erakonna üldkogu vastu avaldasid meelt tuhanded inimesed, selle turvalisuse tagamiseks oli kohale toodud 4000 politseinikku.
* Saksamaal Berliinis anti üle Saksamaa filmiauhinnad.
* Saudi Araabia kuningas Salmān ibn ‘Abd al-‘Azīz Āl Sa‘ūd tühistas septembris 2016 sisse viidud kärpemeetmed, millega oli alandatud riigiametnike ja sõjaväelaste palku ning kaotatud nende lisatasud. Kui need meetmed olid tingitud naftahindade langusest, siis uus määrus võttis arvesse naftaturu paranenud olukorda.
* Soomes Helsingis saavutasid Rahvuslik Koonderakond, Roheline Liit ja Soome Sotsiaaldemokraatlik Partei kokkuleppe pealinnas võimu jagamiseks. Linnapeakandidaadiks kinnitati Rahvusliku Koonderakonna liige Jan Vapaavuori.
* Venezuela linnades toimusid niinimetatud vaiksed marsid, millel meenutati kolm nädalat kestnud valitsusvastaste meeleavalduste käigus hukkunud 20 inimest.
* Eestit külastas Ameerika Ühendriikide Esindajatekoja delegatsioon eesotsas spiiker Paul Ryaniga. Visiidi raames kohtusid Esindajatekoja liikmed peaminister Jüri Ratasega.
* Kihnu saarel toimus Kihnu valla moodustamise 25. aastapäevale pühendatud väikesaarte tuleviku teemaline seminar. Valitsust esindas seminaril riigihalduse minister Mihhail Korb.

## [[23. aprill]]

* Ameerika Ühendriikide kaitseminister James Mattis alustas visiiti Djiboutis, et külastada riigis asuvat Ameerika Ühendriikide strateegilise tähtsusega sõjaväebaasi.
* Hiina välisminister Wang Yi viibis ametlikul visiidil Kreeka pealinnas Ateenas. Seal antud pressikonverentsil kutsus ta kõiki osapooli üles töötama Korea poolsaare täieliku denukleariseerimise nimel.
* Prantsusmaal toimus presidendivalimiste esimene voor. Teise valimisvooru pääsesid edasi Emmanuel Macron (23,7% häältest) ja Marine Le Pen (21,7% häältest).
* Suurbritannia suurim opositsioonierakond Leiboristlik Partei lubas parlamendivalimiste võidu korral riigis sisse viia neli uut riigipüha, kuulutades vabadeks päevadeks Inglismaa, Iirimaa, Šotimaa ja Walesi kaitsepühakute mälestuspäevad.
* Türgi suurimas linnas İstanbulis toimus meeleavaldus, millel protesteeriti põhiseaduse muutmiseks korraldatud rahvahääletuse tulemuse vastu. Meeleavaldusel osales tuhatkond inimest.
* Tallinnas Jüriöö pargis tähistati Jüriöö ülestõusu 674. aastapäeva. Tähistamisel esines kõnega ka peaminister Jüri Ratas.
* Keilas algas kahepäevane rahvaküsitlus, millega soovitakse teada saada, kuidas suhtuvad linna elanikud valitsuse kavasse sundliita Keila linn haldusreformi käigus Paldiski linna, Vasalemma valla, Keila valla ja Padise vallaga.
* Tartus Eesti Rahva Muuseumis toimus Eesti Vabaerakonna üldkogu. 85% delegaatide toetusel valiti erakonna uueks esimeheks ainsana sellele ametikohale kandideerinud Artur Talvik.

## [[24. aprill]]

* Afganistanis astus 21. aprillil sõjaväebaasile toimunud rünnaku tõttu ametist tagasi riigi kaitseminister kindral Abdullah Habibi.
* Ameerika Ühendriikides Arkansase osariigis Cummins Uniti vanglas hukati järjest kaks surmamõistetut. Tegemist oli esimese korraga pärast 2000. aastat, mil ühes osariigis on samal päeval hukatud rohkem kui üks kinnipeetav.
* Ameerika Ühendriikides New Yorgis algas kohtuprotsess Guinea endise kaevandusministri Mahmoud Thiami üle. Ameerika Ühendriikide kodakondsusega Thiami süüdistatakse ulatuslikus rahapesus, millega ta üritas seaduslikuks muuta talle makstud 8,5 miljoni USA dollari väärtuses altkäemakse.
* Ameerika Ühendriikides vahi all viibiv ja kohtuprotsessi ootav Haiti poliitik ja kunagine riigipöörde korraldaja Guy Philippe tunnistas ennast Miami kohtule esitatud avalduses süüdi narkotulude rahapesu korraldamises.
* Ameerika Ühendriikide Senat kinnitas häältega 87:11 põllumajandusministriks Sonny Perdue. Järgmisel päeval vannutati ta ametisse.
* Iisraelis ja juudi kogukondades üle maailma peeti holokausti ohvrite mälestuspäeva (Yom HaSho'a). Mälestuspäeval peetud kõnes süüdistas Iisraeli president Reuven Rivlin Prantsusmaa presidendikandidaati Marine Le Peni uues ohtlikus ajaloolise revisionismi vormis, mille eesmärk on veeretada enda riigilt ja rahvalt vastutus holokaustis osalemise eest. 
* Paraguay kaguosas tungisid ligi 50 relvastatud meest riigi suuruselt teise linna Ciudad del Este inkassatsioonifirma Prosegur rahahoidlasse, kust nad röövisid miljonite USA dollarite väärtuses sularaha. Tegemist oli Brasiilia kurjategijatega, kes oma röövi kordamineku tagamiseks korraldasid linnas mitmeid diversiooniakte. Samuti toimus kurjategijate ning turvameeste ja politseinike vahel ligi kaks tundi kestnud tulevahetus, milles hukkus üks politseinik ja kolm kurjategijat.
* Prantsusmaa presidendikandidaat Marine Le Pen teatas, et peatab ajutiselt oma volitused Rahvusrinde esimehena, et keskenduda valimiskampaaniale. Prantsusmaa president François Hollande avaldas aga avalikult toetust Le peni konkurendile Emmanuel Macronile. Varem olid Macroni toetamisest teatanud eelmisel päeval toimunud presidendivalimiste esimeses voorus konkurentsist välja langenud kandidaadid François Fillon ja Benoît Hamon, samuti endine peaminister Manuel Valls.
* Ungari pealinnas Budapestis avaldasid tuhanded inimesed Venemaa mõju vastu Ungari valitsuse üle.
* Eestis algas eesti keele riigieksamiga 2017. aasta riigieksamite periood.
* Eestisse saabus visiidile Kõrgõzstani kõrgetasemeline delegatsioon, et tutvuda Eesti eeskujuga haldusreformi läbiviimisel ning riigi ja kohalike omavalitsuste koostöö korraldamisel. Delegatsiooniga kohtus ka riigihalduse minister Mihhail Korb.
* Eesti välisminister Sven Mikser oli ametlikul visiidil Gruusias, kus ta kohtus president Giorgi Margvelašvili, peaminister Giorgi Kvirikašvili, välisminister Mihheil Džanelidze ja parlamendi esimehe Irakli Kobahhidzega.

## [[25. aprill]]

* Ameerika Ühendriikides San Franciscos kehtestas föderaalkohtunik William Orrick tõkendi president Donald Trumpi määruse rakendamisele, mille alusel on võimalik illegaalseid immigrante varjavaid ja toetavaid linnu karistada föderaaltoetustest ilmajätmisega.
* Iisraeli peaminister Binyamin Netanyahu keeldus kohtumast Saksamaa välisministri Sigmar Gabrieliga, sest viimane oli kohtunud Iisraeli valitsuse ja kaitsejõudude suhtes kriitiliste inimõiguste rühmitustega.
* Keenias Kibwezi linna lähistel põrkasid maanteel kokku buss ja veoauto, kokkupõrkes hukkus vähemalt 26 inimest.
* Luksemburgis toimus Euroopa Liidu ühtekuuluvuspoliitika alane ministrite kohtumine, millel Eestit esindas riigihalduse minister Mihhail Korb.
* Maltal algas Euroopa Liidu keskkonnaministrite kahepäevane mitteametlik kohtumine, millel osaleb ka Eesti keskkonnaminister Marko Pomerants. Kohtumise kesksed teemad on kliimamuutused ja merekeskkonna kaitse.
* Türgi kõrgeim halduskohus lükkas tagasi riigi peamise opositsioonierakonna Vabariikliku Rahvapartei taotluse põhiseaduse muutmise rahvahääletuse tulemuste tühistamiseks.
* Eestit külastas Euroopa Ametiühingute Konföderatsiooni peasekretär Luca Visentini, kes kohtus oma visiidi raames tervise- ja tööministri Jevgeni Ossinovskiga.
* Eesti välisminister Sven Mikser oli ametlikul visiidil Serbias, kus ta kohtus president Tomislav Nikolići, peaminister Aleksandar Vučići, välisminister Ivica Dačići ja Euroopa asjade minister Jadranka Joksimovićiga.
* Tallinna linnavolikogus kukkus läbi opositsiooni algatatud umbusaldusavaldus abilinnapea Arvo Sarapuule.

## [[26. aprill]]

* Ameerika Ühendriigid alustasid Lõuna-Koreas raketitõrjesüsteemi THAAD paigaldamist.
* Ameerika Ühendriikide rahandusminister Steven Mnuchin ja presidendi majandusnõunik Gary Cohn avalikustasid valitsuse maksureformi kava. Reformiga kavatsetakse langetada ettevõtte tulumaks seniselt 35 protsendilt 15 protsendile ja üksikisiku tulumaksustamisel jääb senise seitsme maksuastme asemel alles vaid kolm: 10, 25 ja 35 protsenti.
* Hiinas Daliani sadamas lasti pidulikult vette Hiina mereväe esimene kodumaal ehitatud lennukikandja.
* Maltal algas Euroopa Liidu kaitseministrite kahepäevane mitteametlik kohtumine, millel osales ka Eesti kaitseminister Margus Tsahkna.
* Maroko parlament kiitis häältega 208:91 heaks peaminister Saadeddine El Othmani valitsuskabineti koosseisu.
* Prantsusmaa endine president Nicolas Sarkozy teatas, et toetab presidendivalimiste teises voorus Emmanuel Macroni kandidatuuri.
* Türgi võimud vahistasid kahtlustatuna seotuses 2016. aasta riigipöördekatsega umbes 1000 inimest ja vabastasid teenistusest 9100 politseiametnikku.
* Venezuela teatas, et on otsustanud lahkuda Ameerika Riikide Organisatsiooni liikmeskonnast, protesteerides sellega organisatsiooni ja selle teiste liikmete sekkumise vastu Venezuela siseasjadesse. Venezuela välisministeeriumi hinnangul viiakse lahkumine lõpule 24 kuu jooksul. Samal ajal jätkusid Venezuelas mitmendat nädalat kestvad valitsusvastased meeleavaldused, milles hukkunute arv oli kasvanud juba 28 inimeseni.
* Eestis oli ametlikul visiidil Hispaania välisminister Alfonso Dastis, kes kohtus peaminister Jüri Ratase, välisminister Sven Mikseri ja eriesindajaga Euroopa Liidu institutsioonide juures Matti Maasikaga.
* Eestis oli ametlikul visiidil Austraalia välisminister Julie Bishop, kes kohtus visiidi raames president Kersti Kaljulaidi, välisminister Sven Mikseri, NATO Küberkaitse Koostöö Keskuse direktori Sven Sakkovi ja Rahvusvahelise Kaitseuuringute Keskuse direktori Jüri Luigega.
* Eesti rahandusminister Sven Sester külastas Viljandi maakonda.
* Eesti Toiduainetööstuse Liit pidas oma XI aastakonverentsi, kus valiti ka 2017. aasta Eesti parim toiduaine. Nimetuse pälvis AS Saaremaa Piimatööstuse juust Old Saare. Konkursi võitjaid autasustas president Kersti Kaljulaid.

## [[27. aprill]]

* Albaania parlamendis kukkus kandidaatide puudumise tõttu läbi presidendivalimiste kolmas voor.
* Ameerika Ühendriikide Senat kinnitas häältega 60:38 tööministriks Alexander Acosta, kes astus ametisse järgmisel päeval.
* Bulgaaria president Rumen Radev tegi valitsuse moodustamise ülesandeks Bojko Borisovile.
* Läti Seim otsustas anda Läti kodakondsuse Riias sündinud ja hiljem, enne Läti taasiseseisvumist Ameerika Ühendriikidesse emigreerunud balletitantsijale ja koreograafile Mihhail Barõšnikovile.
* Jordani Läänekaldal ja Jeruusalemma idaosas toimus palestiinlaste üldstreik Iisraeli vanglates näljastreiki pidavate palestiinlaste toetuseks.
* Makedoonia pealinnas Skopjes tungisid õhtul kümned rahvuslastest meeleavaldajad parlamendihoonesse, kus nad ründasid opositsioonilisi parlamendiliikmeid. Kokkupõrgetes sai vigastada kokku 102 inimest, kelle seas oli ka parlamendiliikmeid ja politseinikke.
* Palestiina Rahvuslik Omavalitsus teatas Iisraelile, et lõpetab islamistliku äärmusorganisatsiooni Ḩamās kontrollitavale Gaza tsoonile tarnitud elektrienergia eest tasumise. Gaza tsoon sõltub peaaegu täielikult Iisraelist saadavast elektrist ja seni on selle eest tasunud Ḩamāsi peamise rivaali Fataḩ kontrollitav omavalitsus.
* Prantsusmaal Colmaris keeldus kohus rahuldamast Serbia taotlust Kosovo endise peaministri, sõjakuritegudes kahtlustatava Ramush Haradinaji väljaandmiseks. Serbia taotlusel oli Haradinaji alates 2017. aasta jaanuarist Prantsusmaal vahi all hoitud; vastavalt kohtu otsusele võis ta nüüd kodumaale tagasi pöörduda.
* Prantsusmaale kuuluval Réunioni saarel avas islamiäärmusluses kahtlustatav mees kinnipidamisel politseinike pihta tule ja haavas kahte politseinikku. Politseil õnnestus hiljuti islamisse pöördunud 20. eluaastates mees siiski vahi alla võtta.
* Prantsusmaal Pariisis ja Rennes'is toimusid vasakäärmuslaste, keskkooliõpilaste ja üliõpilaste meeleavaldused presidendivalimiste esimese vooru tulemuste vastu. Meeleavaldajad ei olnud rahul ei Marine Le Peni ega Emmanuel Macroni pääsemisega teise valimisvooru. Mõlemas linnas oli politsei sunnitud vägivaldseks muutunud meeleavaldajate vastu kasutama pisargaasi.
* Saksamaa rahvuslik lennufirma Lufthansa loobus Itaalia valitsuse pakkumisest osta võlgades Itaalia rahvuslik lennufirma Alitalia. Samal päeval avaldati Lufthansa enda 2017. aasta esimese kvartali majandustulemused, mis olid märgatavalt halvemad eelmise aasta sama perioodi tulemustest.
* Saksamaa Liidupäev kiitis heaks mitmed täiendavad julgeolekumeetmed terrorismiga võitlemiseks ja keelustas osaliselt burkade kandmise. Edaspidi ei ole burkat lubatud kanda avaliku sektori töötajatel ametikohustuste täitmise ajal. 
* Süüria riiklik uudisteagentuur SANA teatas, et pealinna Damaskuse lähedal toimunud võimsa plahvatuse põhjustas Iisraeli raketirünnak, mis oli suunatud Damaskuse lennujaama lähistel asunud sõjalise objekti vastu. Mitteametlikel andmetel ründas Iisrael islamistliku organisatsiooni Ḩizb Allāh relvaladu, kuhu toimusid relvatarned Iraanist. 
* Türgi rannikul Mustas meres läks põhja Venemaa luurelaev. Laeva uppumise põhjustas kokkupõrge kariloomi vedanud kaubalaevaga. Kõik laeva pardal viibinud 78 inimest evakueeriti.
* Venemaal Moskvas otsis politsei läbi Mihhail Hodorkovski asutatud sihtasutuse Avatud Venemaa peakorteri ja konfiskeeris 100 000 lendlehte üleskutsetega osaleda ülejärgmiseks päevaks kavandatud valitsusvastastel meeleavaldustel.
* Eesti ministeeriumide kantslerid alustasid kahepäevast ühisvisiiti Belgias Brüsselis.

## [[28. aprill]]

* Albaania parlamendis toimunud presidendivalimiste neljandas voorus valiti presidendiks Ilir Meta, kelle poolt hääletas 87 ja vastu 2 parlamendiliiget.
* Ameerika Ühendriikide rahandusministeerium pikendas Valgevene suhtes kehtestatud majandussanktsioonide leevendusi kuni oktoobri lõpuni.
* Belgias Brüsselis algas Euroopa Ülemkogu kahepäevane erakorraline istung. Eestit esindas kohtumisel peaminister Jüri Ratas.
* Curaçaol toimusid parlamendivalimised. Valimised võitis Tõeline Alternatiivne Partei, mis sai 23,3% antud häältest ja 6 kohta 21-liikmelises parlamendis. Seoses valimistega esitas peaminister Gilmar Pisas samal päeval tagasiastumispalve.
* Makedoonia pealinnas Skopjes avaldasid 2000 inimest Euroopa Liidu esinduse juures meelt uue valitsuskoalitsiooni vastu ja nõudsid uute parlamendivalimiste korraldamist.
* Maltal Vallettas toimus Euroopa Liidu välisministrite mitteametlik kohtumine, kus osales ka Eesti välisminister Sven Mikser. Kohtumisel osalesid ka Euroopa Liidu kandidaatriikide välisministrid, kellele tutvustati Euroopa Liidu globaalstrateegiat.
* Paavst Franciscus ja Konstantinoopoli oikumeeniline patriarh Bartholomeos I alustasid kahepäevast visiiti Egiptuses, kus neid võõrustas kopti kiriku patriarh Tawadros II.
* Pakistani pealinnas Islamabadis nõudsid tuhanded poliitilise opositsiooni poolehoidjad peaminister Nawaz Sharifi tagasiastumist ja lubasid jätkata meeleavaldusi, kuni peaminister on ametist lahkunud.
* Ukrainas alustati riigi endise presidendi Viktor Janukovõtši varade konfiskeerimist. Kokku kuulub konfiskeerimisele 1,5 miljardi USA dollari väärtuses varasid, mille endine president oli uute võimude hinnangul Ukraina rahvalt ja riigilt varastanud.
* Eesti haridus- ja teadusminister Mailis Reps andis Tallinna Lauluväljakul toimuval õpilaste teadusfestivalil üle õpilaste teadustööde riikliku konkursi auhinnad.

## [[29. aprill]]

* Ameerika Ühendriikide president Donald Trump tähistas 100 päeva täitumist ametis avaliku esinemisega oma toetajatele Pennsylvania osariigis Harrisburgis. Samal ajal toimus pealinnas Washingtonis kliimamarss, millel osalejad avaldasid meelt Trumpi keskkonnapoliitika vastu.
* Kuuba lääneosas kukkus alla lennufirmale Aerogaviota kuulunud transpordilennuk Antonov An-26. Hukkusid kõik pardal viibinud kaheksa sõjaväelast, nende seas ka lennuki meeskond.
* Kõrgõzstanis Oši oblastis Aju külas toimunud maalihkes hukkus vähemalt 24 inimest.
* Põhja-Korea korraldas järjekordse raketikatsetuse. Raketikatsetus ebaõnnestus, rakett purunes mõni minut pärast õhkutõusmist ega jõudnud lahkuda Põhja-Korea maismaaterritooriumi kohalt.
*Türgi võimud vabastasid ametist veel 3974 riigiametnikku, neist umbes 1000 justiitsministeeriumi haldusalast ja umbes 1000 kaitseministeeriumi haldusalast. Vallandamiste ettekäändeks toodi nende seotus imaam Fethullah Güleniga, keda Türgi valitsus peab 2016. aasta riigipöördekatse organiseerijaks. Samal päeval blokeerisid võimud juurdepääsu Vikipeediale ning keelustasid televisioonis ja raadios kohtingusaadete edastamise.
* Venemaa 32 linnas toimusid meeleavaldused, millel kutsuti president Vladimir Putinit üles mitte kandideerima 2018. aasta presidendivalimistel. Mitmetes linnades pidas politsei osa meeleavaldajatest kinni, nii vahistati Peterburis vähemalt 30 inimest ja Kemerovos 16 inimest.

## [[30. aprill]]

* Ameerika Ühendriikide endine asepresident Joe Biden teatas New Hampshire'is toimunud Demokraatliku Partei üritusel, et ei kandideeri 2020. aasta presidendivalimistel.
* Itaalia valitsevas Demokraatlikus Parteis toimusid sisevalimised, millel valiti erakonna sekretäriks tagasi endine parteijuht Matteo Renzi, kes oli veebruaris ise ametist tagasi astunud.
* Eestis Alatskivil anti üle Juhan Liivi luuleauhind.
* Eesti 2017. aasta meistriks võrkpallis tuli VK Selver Tallinn, kes võitis tulemusega 3:1 Tartu võrkpalliklubi Bigbank Tartu.

## Vaata ka
*2017. aasta aprilli terroriaktide loend

## Viited